**УКАЗАНИЯ**

Издадени на основание чл. 20а от Закона за правната помощ от

Националното бюро за правна помощ и министъра на вътрешните работи

**I. Предоставяне на правна помощ, определяне и назначаване на защитник по досъдебни производства, по реда на чл. 25 и чл. 26, вр. чл. 21, т. 2 от ЗПП:**

1. Разследващият орган извършва проверка за наличие на основание/я за допускане на правна помощ по ЗПП, като установява:

1.1. основание/я по чл. 94, ал. 1 от Наказателно-процесуалния кодекс;

1.2. липсата на договорен (упълномощен) адвокат;

1.3. липсата на средства за упълномощаване на защитник.

2. Разследващият орган има задължение да:

2.1. запознае обвиняемия с разпоредбата на чл. 94, ал. 1 от НПК и чл. 23, ал. 1, 2 и ал. 5 от ЗПП и изисква декларация по образец на НБПП (Приложение № 1) от обвиняемия за обстоятелствата, свързани с процесуалното представителство;

2.2. в случаите на отказ на обвиняемия да попълни декларацията, съгласно Приложение № 1, разследващият орган удостоверява това обстоятелство в нарочен протокол в присъствието на един свидетел;

2.3. състави постановление за предоставяне или отказ от предоставяне на правна помощ (Приложение № 2 и № 3), с което се запознава обвиняемия.

3. Действия по определяне и назначаване на защитник.

3.1. Разследващият орган изготвя искане по образец на НБПП (Приложение № 4) до съответния съвет за определяне на адвокат за процесуално представителство, към което прилага копие от постановление за предоставяне на правна помощ и копие от декларацията по т. 2.1.

3.2. Искането се изпраща поне три дни преди определената дата за извършване на действията по разследване.

3.3. След получаване на уведомителното писмо от съответния адвокатски съвет, разследващият орган съставя постановление за назначаване на служебен защитник (Приложение № 5), като връчва екземпляр на определения адвокат.

4. В случаите по чл. 28, ал. 1 от ЗПП, в празнични или почивни дни, както и в извън работно време:

- искането се отправя по телефон към секретаря на адвокатския съвет или друго определено от адвокатския съвет лице, поне три часа преди планираните действия по разследване;

- изискуемите документи по т. 3.1. се изпращат на съответния адвокатски съвет незабавно, при първа възможност.

5. Разследващият орган издава на назначения защитник удостоверение, в което вписва извършените действия по разследването, по дати и часове (отразява и продължителността на действията по разследване). В случаите, когато са необходими допълнителни действия по разследването (при връщане на делото от прокурора или съда), се издава ново удостоверение, в което се отразяват допълнителните действия, в които е участвал защитникът. Удостоверението се издава по образец на НБПП (Приложение № 6).

**II. Допускането и назначаването на резервни защитници в досъдебното производство се извършва по правилата за служебни защитници:**

1. Разследващият орган извършва преценка за необходимостта от назначаване на резервен защитник, при наличие на предпоставките по чл. 94, ал. 4 от НПК:

1.1. извършеното престъпление е тежко по смисъла на чл. 93, т. 7 от Наказателния кодекс;

1.2. когато това е от изключително значение за провеждане на наказателното производство в разумен срок;

2. Разследващият орган може да предложи на наблюдаващия прокурор назначаване на резервен защитник.

**III. Прекратяване на предоставената правна помощ и освобождаване на назначения защитник.**

1. Разследващият орган освобождава назначения адвокат с постановление (Приложение № 7А), при наличие на някое от следните обстоятелства:

1.1. упълномощаване на адвокат от представляваното лице;

1.2. отписване от адвокатската колегия или от Националния регистър за правна помощ;

1.3. противоречия с представлявания, водещи до невъзможност да изпълнява задълженията си;

1.4. трайна фактическа невъзможност да изпълнява задълженията си, за което уведомява своевременно съответния орган и лицето, на което предоставя правна помощ;

1.5. отказ на представляваното лице от назначения му адвокат, за което уведомява съответния адвокатски съвет.

2. Препис от постановлението се изпраща незабавно на лицето, на адвоката и на Националното бюро за правна помощ.

3. Разследващият орган прекратява правната помощ с постановление (Приложение № 7), считано от момента на установяване на някое от следните обстоятелства:

3.1. при промяна в обстоятелствата, поради които е предоставена;

3.2. при смърт на физическото лице, на което е предоставена;

3.3. при злоупотреба с правото на правна помощ, освен в случаите по чл. 23, ал.1.

**IV. Определяне и назначаване на адвокат в случаите на задържане по чл. 72, ал. 1 от Закона за Министерството на вътрешните работи, по реда на чл. 25, ал. 1, вр. чл. 21, т. 4 от ЗПП:**

1. Полицейските органи са длъжни да запознаят всяко задържано лице за правото му на безплатна правна помощ от служебен адвокат по реда на Закона за правната помощ. Запознаването се извършва съгласно чл. 15, ал. 1, т. 2 от Инструкция № 8121з-78/24.01.2015 г. за реда за осъществяване на задържане, оборудването на помещенията за настаняване на задържани лица и реда в тях в Министерството на вътрешните работи (*Обн. ДВ. бр.9 от 3 Февруари 2015 г., изм. и доп. ДВ. бр.77 от 6 Октомври 2015 г., изм. и доп. ДВ. бр.30 от 15 Април 2016г., изм. ДВ. бр.101 от 7 Декември 2018г., изм. и доп. ДВ. бр.18 от 24 Февруари 2023 г.).* На задържаното лице се дава възможност да прочете декларацията за правата и му се позволява да я запази през целия период на задържането.

2. Задържаното лице попълва декларация *(Приложение № 1 към чл. 15, ал. 1 от Инструкция № 8121з-78/24.01.2015 г.)* в два екземпляра, че е запознато с правата си, както и за намерението му да упражни или да не упражни правата си, като първият екземпляр се прилага към заповедта за задържане, а вторият се връчва на задържаното лице, отказът на задържаното лице да попълни декларация се удостоверява с подписа на един свидетел.

3. Когато задържаното лице е неграмотно или не е в състояние само да прочете или да попълни декларацията, тя му се прочита и/или се попълва от служител като волеизявленията се диктуват от самото лице в присъствието на свидетел, който удостоверява тяхната истинност с подписа си.

4. На задържаното лице се предоставя възможност да ползва адвокатска защита от момента на задържането му. При декларирано изрично желание тя се осъществява от:

- упълномощен от него адвокат, като разходите са за негова сметка;

- адвокат, определен от съответния адвокатски съвет по реда на ЗПП.

5. Дежурният в Оперативния дежурен център/Оперативната дежурна част (ОДЦ/ОДЧ) или полицейския орган, задържал лицето, незабавно уведомява по телефона избрания адвокат.

6. При декларирано изрично желание от задържаното лице за назначаване на защитник по реда на Закона за правната помощ дежурният в ОДЦ/ОДЧ или полицейския орган, задържал лицето, незабавно уведомява/отправя искане по телефона до представителя на адвокатския съвет за определяне на адвокат и изпраща писмено искане до адвокатския съвет за същото (Приложение № 8). Искането се изготвя в два екземпляра, като екземпляр № 1 се предава за съхранение в деловодството на съответната структура на МВР, а екземпляр № 2 се изпраща на адвокатския съвет.

7. При избор да бъде представляван по реда на ЗПП задържаният може да посочи конкретен адвокат от списъка с дежурните адвокати поставен на явно място в близост до помещенията за задържане.

7.1. Адвокатският съвет поддържа месечен списък на дежурните адвокати и съставя седмичен график, който предоставя на съответните органи (чл. 29, ал. 3 от ЗПП).

8. Задържаното лице има право на отказ от адвокат. Отказът от адвокат не е окончателен и може да бъде оттеглен във всеки един момент от лицето. Оттеглянето поражда действие от момента, в който е направено.

 9. За задържано непълнолетно лице, незабавно се съобщава на неговия родител, попечител или друго лице, което полага грижи за непълнолетния, с изключение на случаите, когато това е в противоречие с най-добрия интерес на детето. Точният час и дата на уведомяване се отразява в декларацията *(Приложение № 1 към чл. 15, ал. 1 от Инструкция № 8121з-78/24.01.2015 г.).*

10. Когато задържаното лице е непълнолетно, участието на адвокат е задължително независимо от направеното от непълнолетния волеизявление.

11. Точният час на уведомяване на адвоката, посочен от лицето или представителя на адвокатския съвет по реда на ЗПП, се отразява в декларацията по т. 2. В книгата за задържани лица (П*риложение № 2 към чл. 17 от Инструкция № 8121з-78/24.01.2015 г.*) се отбелязва точния час и дата на явяването на адвоката.

12. При явяване на адвоката, определен от адвокатския съвет или избран от списъка/графика на дежурните адвокати, полицейския орган, задържал лицето, го назначава със заповед, съгласно Приложение № 9. Заповедта се изготвя в два екземпляра, като екземпляр № 1 се предава за съхранение в деловодството на съответната структура на МВР, а екземпляр № 2 на адвоката.

13. За извършената дейност на адвоката се издава удостоверение (Приложение № 10). Удостоверението се изготвя в два екземпляра, като екземпляр № 1 се предава за съхранение в деловодството на съответната структура на МВР, а екземпляр № 2 на адвоката.

14. От списъка/графика на дежурните адвокати, предоставени от адвокатските съвети поставени на явно място в помещенията за настаняване на задържани лица, задържаното лице може да избере адвокат.